**स्वेच्छिक नि:शुल्क कानूनी सेवा (प्रो वोनो) सम्बन्धी निर्देशिका, २०७४**

**(प्रस्तावित मस्यौदा)**

**प्रस्तावनाः** आर्थिक रुपले कमजोर तथा सामाजिक रुपले पछाडी परेको कारणबाट आफ्नो कानूनी हक हितको संरक्षण गर्न नसक्ने असमर्थ पक्षलाई न्यायमा सहज पहुँच पुर्‍याउनको लागि नेपाल बार एशोसिएशनको भूमिकालाई प्रभावकारी बनाई स्वेच्छिक रुपमा निःशुल्क कानूनी सेवा उपलब्ध गराउन चाहने कानून व्यवसायीको सेवालाई व्यवस्थित तथा प्रभावकारी बनाउने सम्बन्धमा आवश्यक व्यवस्था गर्न बाञ्छनीय भएकोले,

 सर्वोच्च अदालत न्यायमा पहुँच आयोगको समन्वयमा नेपाल बार एशोसिएशनले यो निर्देशिका बनाएकोछ।

१. **संक्षिप्त नाम र प्रारम्भ:** (१) यस निर्देशिकाको नाम “स्वेच्छिक नि:शुल्क कानूनी सेवा (प्रो वोनो) सम्बन्धी निर्देशिका, २०७४” रहेको छ।

 (२) यो निर्देशिका नेपाल बार एशोसिएशनले पारित गरेको मिति देखि लागू हुनेछ।

**२. परिभाषा**: विषय वा प्रसङ्गले अर्को अर्थ नलागेमा यस निर्देशिकामा,–

(क) “असमर्थ पक्ष” भन्नाले महिला, विपन्न, असहाय तथा असक्षम व्यक्ति सम्झनु पर्छ।

(ख) “अदालत” भन्नाले सर्वोच्च अदालत, उच्च अदालत, जिल्ला अदालत सम्झनु पर्छ र सो शब्दले न्यायाधिकरण वा अर्धन्यायिक निकाय वा प्रचलित कानूनबमोजिम मुद्दाको सुनवाई, कारबाही र किनारा गर्न अधिकार प्राप्त निकाय समेतलाई जनाउनेछ।

(ग) “स्वेच्छिक निःशुल्क कानूनी सेवा” भन्नाले कानून व्यवसायीले स्वेच्छिक रूपमा यस निर्देशिकाबमोजिम असमर्थ व्यक्तिलाई दिइने कानूनी राय सल्लाह, त्यस्तो व्यक्तिको तर्फबाट अदालतमा गरिने बहस पैरवी, कानूनी लिखतको तयारी, फैसला कार्यान्वयन सम्बन्धी काम तथा कानूनी कारबाहीका सम्बन्धमा दिईने अन्य सेवा समेतलाई जनाउनेछ।

**३. स्वेच्छिक रुपले कानूनी सेवा उपलब्ध गराउन सक्ने**: (१) अधिवक्ताको रुपमा कम्तीमा सात वर्ष निरन्तर सेवा गरेको कानून व्यवसायीले यस निर्देशिका बमोजिम स्वेच्छिक निःशुल्क कानूनी सेवा उपलब्ध गराउन सक्नेछ।

 (२) उपदफा (१) मा जुनसुकै कुरा लेखिएको भए तापनि सात वर्ष अधिवक्ताको रुपमा निरन्तर कानून व्यवसाय नगरेको कानून व्यवसायीले स्वेच्छिक नि:शुल्क कानूनी सेवा दिन चाहेमा उपदफा (१) बमोजिमको कानून व्यवसायीको प्रत्यक्ष नियन्त्रण, निर्देशन र सुपरिवेक्षणमा रही स्वेच्छिक निःशुल्क कानूनी सेवा उपलब्ध गराउन सक्नेछ।

(३) कानून विषयमा स्नातक तहको अन्तिम वर्षमा अध्ययनरत विद्यार्थीले उपदफा (१) बमोजिमको कानून व्यवसायीको प्रत्यक्ष नियन्त्रण, निर्देशन र सुपरिवेक्षणमा रही स्वेच्छिक निःशुल्क कानूनी सेवा उपलब्ध गराउन सम्बन्धित कानून व्यवसायीलाई सहयोग गर्न सक्नेछ।

**४. स्वेच्छिक नि:शुल्क कानूनी सेवाको लागि आव्हान गर्न सक्ने**: यस निर्देशिकाबमोजिम स्वेच्छिक निःशुल्क कानूनी सेवा उपलब्ध गराउनको लागि नेपाल बार एशोसिएशनले कानून व्यवसायीहरूलाई आव्हान गर्न सक्नेछ।

**५. स्वेच्छिक नि:शुल्क कानूनी सेवा उपलब्ध गराउन चाहेको जानकारी दिने:** (१) यस निर्देशिका बमोजिम स्वेच्छिक निःशुल्क कानूनी सेवा उपलब्ध गराउन चाहने दफा ३ बमोजिमका कानून व्यवसायीले आफ्नो नाम, थर, कानून व्यवसायी प्रमाणपत्र नम्बर, सम्पर्क नम्बर तथा ठेगाना समेतका आवश्यक विवरण खुलाई नेपाल बार एशोसिएशनको सम्बन्धित बार एकाईमा अनुसूची-१ को ढाँचामा जानकारी दिनु पर्नेछ।

(२) नेपाल बार एशोसिएशनका प्रत्येक बार एकाईहरूले आफ्नो सदस्यहरूसँग छलफल गरी त्यस्तो छलफलमा सहमति भएबमोजिम प्रत्येक सदस्यले यस निर्देशिका बमोजिम स्वेच्छिक निःशुल्क कानूनी सेवा उपलब्ध गराउने कानून व्यवसायीहरूको अभिलेख अनुसूची-२ बमोजिम राख्‍ने छ।

**६. कानून व्यवसायीहरूको सूची तयार गर्ने:** (१) नेपाल बार एशोसिएशनका प्रत्येक बार एकाईहरूले दफा ५ को उपदफा (१) र (२) बमोजिम स्वेच्छिक रुपमा निःशुल्क कानूनी सेवा उपलब्ध गराउन चाहने कानून व्यवसायीको एकीकृत अभिलेख अनुसूची-३ बमोजिमको ढाँचामा राख्‍नु पर्नेछ।

 (२) उपदफा (१) बमोजिमको सूचीमा नाम रहेको कानून व्यवसायीले कुनै कारणबाट स्वेच्छिक निःशुल्क कानूनी सेवा उपलब्ध गराउन नसक्ने भएमा वा त्यस्तो कानून व्यवसायीको मृत्यू भएमा सम्बन्धित बार एकाई आफैले वा त्यस्तो सेवा उपलब्ध गराउन नसक्ने गरी सूचीमा रहेको कुनै कानून व्यवसायीले लिखित जानकारी दिएमा सम्बन्धित बार एकाईहरूले त्यस्तो कानून व्यवसायीको नाम सूचीबाट हटाउने छ।

(३) स्वेच्छिक नि:शुल्क कानूनी सेवा दिइरहेका वरिष्ठ अधिवक्ता वा अधिवक्ताले कुनै कारणबाट प्रो वोनो सेवा दिन नसक्ने अवस्था भएमा सम्भव भएसम्म सोही ल फर्मका वरिष्ठ अधिवक्ता वा अधिवक्ताद्वारा नै सो सेवा उपलब्ध गराइने छ।

(४) यस दफाबमोजिम तयार गरिएको अभिलेखको विवरण सम्बन्धित अदालतलाई उपलब्ध गराउनु पर्नेछ।

**७. स्वेच्छिक नि:शुल्क कानूनी सेवाको लागि निवेदन दिन सक्ने**: (१) यस निर्देशिकाबमोजिम स्वेच्छिक कानूनी सेवा लिन चाहने असमर्थ पक्षले अनुसूची—४ बमोजिमको ढाँचामा अदालत, सम्बन्धित बार एकाई वा कानून व्यवसायीको कार्यालयमा निवेदन दिन सक्नेछ।

 (२) उपदफा (१) बमोजिम सम्बन्धित पक्षले कानून व्यवसायीको कार्यालयमा निवेदन दिएमा सम्बन्धित कानून व्यवसायीले सोको जानकारी अदालत र सम्बन्धित बार एकाईमा दिनु पर्नेछ।

 (३) उपदफा (२) बमोजिम सम्बन्धित बार एकाईले कानून व्यवसायीबाट स्वेच्छिक नि:शुल्क कानूनी सेवा उपलब्ध गराएको जानकारी प्राप्त भएपछि सोको जानकारी सम्बन्धित अदालतमा अभिलेखका लागि पठाउनु पर्नेछ।

**८. स्वेच्छिक नि:शुल्क कानूनी सेवा उपलब्ध नगराइने**: (१) केन्द्रीय कानूनी सहायता समिति, वैतनिक कानून व्यवसायी वा अन्य कुनै संस्थाबाट कानूनी सेवा लिई रहेका पक्षलाई दोहोरो पर्ने गरी यस निर्देशिकाबमोजिम स्वेच्छिक नि:शुल्क कानूनी सेवा उपलब्ध गराइने छैन।

 (२) एकै पक्षलाई एकजना भन्दा बढी कानून व्यवसायीबाट स्वेच्छिक निःशुल्क कानूनी सेवा उपलब्ध गराईने छैन।

 तर, काबू बाहिरको अवस्थामा तोकिएको कानून व्यवसायीले स्वेच्छिक निःशुल्क कानूनी सेवा उपलब्ध गराउन नसक्ने अवस्थामा त्यस्तो पक्षलाई अर्को कानून व्यवसायीको सेवा उपलब्ध गराउन बाधा पर्ने छैन।

**९. कानून व्यवसायीको छनौट**: (१) दफा ७ बमोजिम स्वेच्छिक निःशुल्क कानूनी सेवा माग गरी बार एकाईमा निवेदन पर्न आएमा सम्बन्धित बार एकाईले दफा ६ बमोजिमको सूचीमा रहेका कानून व्यवसायीहरूमध्येबाट विषयवस्तु र विज्ञताका आधारमा पक्षलाई कानून व्यवसायी रोज्न दिनु पर्नेछ।

 (२) उपदफा (१) बमोजिम कानून व्यवसायी रोज्दा कानून व्यवसायीले वार्षिक रुपमा स्वेच्छिक निःशुल्क कानूनी सेवा उपलब्ध गराउन चाहेको संख्यामा कानूनी सेवा उपलब्ध गराई सकेको वा कानून व्यवसायीले सहायता उपलब्ध गराउन चाहेको मुद्दाको प्रकृति भन्दा फरक प्रकृतिको मुद्दा रहेमा उपयुक्त कानून व्यवसायी रोज्न निवेदकलाई सम्बन्धित बार एकाईले सहयोग गर्न सक्नेछ।

**१०. कानून व्यवसायीसँग सम्पर्क गराउने:** दफा ९(१) बमोजिम कानून व्यवसायी रोजेमा वा दफा ९(२) बमोजिम कानून व्यवसायी उपलब्ध भएपछि पक्षलाई सम्बन्धित कानून व्यवसायीको सम्पर्क ठेगाना तथा नम्बर सहित कानून व्यवसायीसँग सम्पर्क गराई दिनु पर्नेछ।

**११. अदालतले जानकारी गराउने**: यस निर्देशिकाबमोजिम स्वेच्छिक निःशुल्क कानूनी सेवा उपलब्ध गराएको मुद्दामा फैसला वा अन्तिम आदेश भएपछि सम्बन्धित अदालतले सम्बन्धित बार एकाईलाई अभिलेखको लागि जानकारी दिनु पर्नेछ।

**१२. अभिलेख राख्‍ने**: (१) सम्बन्धित बार एकाईले यस निर्देशिका बमोजिम स्वेच्छिक निःशुल्क कानूनी सेवा उपलब्ध गराएका कानून व्यवसायीको अनुसूची-५ बमोजिमको ढाँचामा अभिलेख राख्‍नु पर्नेछ।

 (२) उपदफा (१) बमोजिमको अभिलेख अनुसूची-५ बमोजिम प्रत्येक ६।६ महिनामा त्यसको जानकारी नेपाल बार एशोसिएशनलाई पठाउनु पर्नेछ।

(३) प्रत्येक बार एकाईले अनुसूची-५ बमोजिम आर्थिक वर्ष समाप्‍त भएको पन्ध्र दिनभित्र प्रत्येक वर्ष आफ्नो बार एकाई मार्फत स्वेच्छिक निःशुल्क कानूनी सेवा उपलब्ध गराएका कानून व्यवसायी तथा मुद्दाको एकीकृत विवरण तयार गरी नेपाल बार एशोसिएशनमा पठाउनु पर्नेछ।

 (४) उपदफा (३) बमोजिम प्राप्त विवरणको आधारमा नेपाल बार एशोसिएशनले एकीकृत विवरण तयार गरी त्यसको एकप्रति न्याय परिषद्को सचिवालय, सर्वोच्च अदालत न्यायमा पहुँच आयोगको सचिवालय, केन्द्रीय कानूनी सहायता समितिमा पठाउनु पर्नेछ।

**१३. कानून व्यवसायीको आचरण**: कानून व्यवसायीको प्रचलित व्यवसायिक आचारसंहिताको अतिरिक्त यस निर्देशिका बमोजिम स्वेच्छिक निःशुल्क कानूनी सेवा उपलब्ध गराउने कानून व्यवसायीले देहायको आचरण पालना गर्नुपर्नेछ:

(क) स्वेच्छिक निःशुल्क कानूनी सेवा उपलब्ध गराइएको पक्ष र कानून व्यवसायी वीचको कुराको गोपनियता कायम गर्ने,

(ख) पक्षले नै चाहेको अवस्था वा कानून व्यवसायीको काबू वाहिरको परिस्थितिमा बाहेक पक्षबाट मुद्दा लिएपछि मुद्दा वीचैमा छाड्न नहुने,

(ग) खण्ड (ख) बमोजिम मुद्दा छोड्नु परेमा त्यसको जानकारी सम्बन्धित बार एकाई¸ सम्बन्धित अदालत, कानून व्यवसायी र पक्षलाई दिने,

(घ) पक्षको अधिकतम हितमा काम गर्ने,

(ङ) पक्षबाट कुनै पनि प्रकारको शुल्क लिन नहुने।

**१४. सेवाको सम्बन्धमा गुनासो वा सुझाव**: (१) यस निर्देशिका बमोजिम उपलब्ध गराइएको स्वेच्छिक निःशुल्क कानूनी सेवाको सम्बन्धमा मुद्दाका पक्ष वा अन्य सरोकारवालाको कुनै गुनासो वा सुझाब भएमा लिखित रुपमा नेपाल बार एशोसिएशन वा सम्बन्धित बार एकाईमा दिन सकिनेछ।

 (२) उपदफा (१) बमोजिम बार एकाईमा गुनासो वा सुझाव प्राप्‍त भएमा त्यसको जानकारी नेपाल बार एशोसिएशन र कानून व्यवसायी परिषद् समेतलाई दिनुपर्नेछ।

**१५. अनुगमन तथा मूल्यांकन**: (१) यस निर्देशिका बमोजिम उपलब्ध गराइएको स्वेच्छिक निःशुल्क कानूनी सेवाको प्रभाकारीताको विषयका नेपाल बार एशोसिएशनले समय समयमा अनुगमन तथा मूल्यांकन गर्नेछ।

 (२) उपदफा (१) बमोजिम अनुगमन तथा मूल्यांकन गर्दा स्वेच्छिक निःशुल्क कानूनी सेवाको प्रभाकारीताको लागि कुनै सुधार गर्न आवश्यक भएमा नेपाल बार एशोसिएशनले आवश्यकता अनुसार यस निर्देशिकाको संशोधन एवं आवश्यक निर्देशन जारी गर्न सक्नेछ।

१६. **सेवा प्रदान गर्न वाध्य नहुने:** यस निर्देशिकाबमोजिम स्वेच्छिक नि:शुल्क कानूनी सेवा उपलब्ध गराउन कानून व्यवसायी बाध्य हुनेछैन।

**१७. नक्‍कल कागजातहरू**: स्वेच्छिक नि:शुल्क कानूनी सेवा दिइरहेको मुद्दाका कागजातहरू सम्बन्धित अदालतबाट नि:शुल्क उपलब्ध गराइदिन नि:शुल्क कानूनी सेवा प्रदान गर्ने कानून व्यवसायीले सम्बन्धित अदालतलाई अनुरोध गर्न सक्नेछ।

**१८. पुरस्कार**: नेपाल बार एशोसिएशनले उत्कृष्ट स्वेच्छिक नि:शुल्क कानूनी सेवा दिईरहेका कानून व्यवसायीहरू मध्येबाट उचित आधार र कारण सहित मूल्यांकन गरी त्यस्तो स्वेच्छिक नि:शुल्क कानूनी सेवा प्रदान गर्ने कानून व्यवसायीलाई सम्मान एवं पुरस्कृत गर्न सक्नेछ।

**१९. कर छुट:** स्वेच्छिक नि:शुल्क कानूनी सेवा दिएका कानून व्यवसायीलाई स्वेच्छिक नि:शुल्क कानूनी सेवा प्रदान गरेका आधारमा कर छुटका लागि सम्बन्धित निकायमा नेपाल बार एशोसिएशनले आवश्यक पहल गर्नेछ।

अनुसूची–१

दफा ५ को उपदफा (१) सँग सम्बन्धित

श्री अध्यक्षज्यू

...........बार एकाई।

**विषय: स्वेच्छिक नि:शुल्क कानूनी सेवा सम्बन्धमा।**

प्रस्तुत विषयमा चालु आ.व. ......को लागि .......... प्रकृतिका मुद्दामा वा ...........वटा मुद्दामा परामर्श सेवा वा..........वटा मुद्दाको लिखतको मस्यौदा वा ..........वटा मुद्दामा बहस गरी स्वेच्छिक नि:शुल्क कानूनी सेवा दिने इच्छा भएकोले सोही व्यहोरा जानकारी गराउदछु।

मिति:- निवेदक

 नाम:......................

 (वरिष्ठ अधिवक्ता/ अधिवक्ता)

 प्रमाण पत्र नं.

 कार्यालयको नाम:

 सम्पर्क नं.

अनुसूची–२

दफा ५ को उपदफा (२) सँग सम्बन्धित

स्वेच्छिक रुपमा निःशुल्क कानूनी सेवा उपलब्ध गराउन चाहने कानून व्यवसायीहरूको सूची

नेपाल बार एसोशिएसन

........ बार एकाई

**स्वेच्छिक निःशुल्क कानूनी सेवा उपलब्ध गराउने कानून व्यवसायीहरूको सूची**

|  |  |  |  |  |  |  |
| --- | --- | --- | --- | --- | --- | --- |
| क्र.सं. | कानून व्यवसायीको नाम र थर | प्रमाणपत्र नं.¸  | सम्पर्क ठेगाना, फोन नम्बर, ईमेल तथा फ्याक्स | स्वेच्छिक नि:शुल्क कानूनी सेवा उपलब्ध गराउन चाहेको मुद्दाको प्रकृति | कानूनी सेवा उपलब्ध गराउने मुद्दाको वार्षिक संख्या | सेवा उपलब्ध गराउन चाहेको अदालत |
| बहस  | मस्यौदा | परामर्श वा अन्य सेवा |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |

अनूसुची –३

दफा ६ को उपदफा (१) सँग सम्बन्धित

स्वेच्छिक निःशुल्क कानूनी सेवा उपलब्ध गराएका कानून व्यवसायीहरूको अभिलेख

नेपाल बार एसोशिएसन

**स्वेच्छिक निःशुल्क कानूनी सेवा उपलब्ध गराउने कानून व्यवसायीहरूको एकिकृत अभिलेख**

|  |  |  |  |  |  |  |  |
| --- | --- | --- | --- | --- | --- | --- | --- |
| क्र.सं.  | कानून व्यवसायीको नाम र थर  | प्रमाणपत्र नं.  | सम्पर्क ठेगाना र फोन नम्बर, ईमेल तथा फ्याक्स | स्वेच्छिक निःशुल्क कानूनी सेवा प्राप्त गर्ने व्यक्तिको नाम, थर ठेगाना | कानूनी सेवा उपलब्ध गराएको मुद्दाको | मुद्दामा भएको अन्तिम आदेश वा फैसला | एक वर्षमा कानुनी सहायता उपलब्ध गराएको मुद्दाको संख्या  |
|  |  |  |  |  | वादीको नाम थर | प्रतिवादीको नाम, थर | मुद्दाको नाम  | सम्बन्धित अदालत नाम  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |

अनुसूची–४

(दफा ७ को उपदफा (१) सँग सम्बन्धित)

स्वेच्छिक निःशुल्क कानूनी सेवा माग गर्नको लागि पक्षले दिने दरखास्त फारामको नमूना

श्री .......... बार एकाई

नेपाल बार एसोसिएसन

 ....... ल फर्म

........... बार एकाई।

 मार्फतः ......... अदालत, ..........ल फर्म

विषयः स्वेच्छिक नि:शुल्क कानूनी सेवा उपलब्ध गराई दिने बारे।

मलाई ............... विषयमा मुद्दा गर्नु परेको/....... अदालतमा दायर भएको ....... मुद्दामा आफैले कानून व्यवसायी राखी कानूनी लिखत तयार गराउन, अदालतमा प्रतिनिधित्व तथा बहस पैरवी गराउन आर्थिक अभावको कारण नसक्ने भई स्वेच्छिक निःशुल्क कानूनी सेवाको आवश्यकता परेको हुनाले तपसील बमोजिमको विवरणहरू खुलाई स्वेच्छिक नि:शुल्क कानूनी सेवा पाउनका लागि अनुरोध गर्दछु।

तपसील

1. ........
2. ........

माथि उल्लिखित व्यहोरा ठीक साँचो छ। झुट्टा ठहरे कानून बमोजिम सहुँला बुझाउँला।

मितिः निवेदक सहीः

 नाम थरः

 ठेगानाः

 अनूसुची –५

दफा १२ को उपदफा (१)¸ (२) र (३) सँग सम्बन्धित

**स्वेच्छिक निःशुल्क कानूनी सेवा उपलब्ध गराएको बिवरण**

|  |  |  |  |  |  |  |  |
| --- | --- | --- | --- | --- | --- | --- | --- |
| क्र.सं.  | कानून व्यवसायीको नाम र थर  | प्रमाणपत्र नं.  | सम्पर्क ठेगाना र फोन नम्बर, ईमेल तथा फ्याक्स | स्वेच्छिक निःशुल्क कानूनी सेवा प्राप्त गर्ने व्यक्तिको नाम, थर ठेगाना | कानूनी सेवा उपलब्ध गराएको मुद्दाको | मुद्दामा भएको अन्तिम आदेश वा फैसला | एक वर्षमा कानुनी सहायता उपलब्ध गराएको मुद्दाको संख्या  |
|  |  |  |  |  | वादीको नाम थर | प्रतिवादीको नाम, थर | मुद्दाको नाम  | सम्बन्धित अदालत नाम  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |